La secretària d'Acció Exterior i de la Unió Europea, Mireia Borrell, ha retret aquest dimecres a la Comissió Europea l'immobilisme sobre l'afer català. "Ha d'admetre que no és en absolut un afer intern d'Espanya", ha dit Borrell, després que el nou executiu europeu hagi expressat una posició continuista a la de la Comissió liderada per Jean-Claude Juncker sobre la crisi catalana. En la presentació del Llibre Blanc del Pla Europa a Brussel·les, Borrell ha assegurat que portaran la proposta perquè nous estats sorgits dins de la UE puguin continuar pertanyent-hi a altres territoris europeus, com per exemple Escòcia, "per fer lobby"."La idea és fer lobby i no el farem sols", ha afirmat. Sobre la proposta de crear un "mecanisme" perquè nous estats sorgits dins de la Unió Europea puguin continuar pertanyent-hi, que es tracta d'una de les qüestions recollides al Llibre Blanc del Pla Europa, Borrell ha dit que "no serà un camí fàcil", però ha defensat que s'ha de "començar a fer". "És un debat que no afecta només Catalunya, sinó també altres regions i països d'Europa, i és una cosa que la societat catalana es pregunta", ha dit la secretària, que ha subratllat que ara mateix "no hi ha cap disposició legal o jurídica" sobre quina és la situació d'un nou estat sorgit dins de la Unió. "És un tema que s'ha de tractar no només a nivell acadèmic, sinó a les institucions", ha dit. La presentació del Llibre Blanc del Pla Europa a Brussel·les, ha dit Borrell, dona el tret de sortida a la presentació per diferents països de la visió catalana sobre Europa. El Govern es planteja portar-la a les institucions europees, però també a "tots els actors del cor d'Europa".

Summary: El Govern retreu a la nova CE l'immobilisme sobre l'afer català: "Ha d'admetre que no és en absolut un afer intern d'Espanya"


El vicepresident d'Òmnium, Marcel Mauri, ha assegurat aquest dilluns que l'amnistia pels presos, exiliats i processats per l'1-O és un pas "imprescindible" per començar a "dibuixar" la resolució del conflicte polític entre Catalunya l'Estat. Després de reunir-se amb el president de la Generalitat, Quim Torra, acompanyat de membres de la plataforma 'Som el 80%', Mauri ha dit que li ha traslladat la necessitat d'abordar l'amnistia a la taula de negociació entre governs d'aquest dimecres i que acabar amb la judicialització de la política permetria posar "el comptador a zero" perquè seria una "prova de la voluntat de diàleg sincer". Al marge de la taula de diàleg, Mauri ha dit que Òmnium mantindrà la campanya per reivindicar l'amnistia.

Summary: Òmnium veu "imprescindible" una amnistia pels processats per l'1-O per començar a resoldre el conflicte polític català


Dos sociòlegs que han elaborat un informe pericial sobre l'actuació de Cuixart i Òmnium Cultural han assegurat que la seva actuació s'emmarca dins les tesis del "pacifisme" i la "no violència". John Paul Lederach i Jesús Castañar han afirmat que no es va produir una "escalada de violència" la tardor del 2017 a Catalunya i que l'actuació dels més de 2 milions de persones que van participar de l'1-O està emmarcada en la "disciplina de la no violència". En els casos de "situacions de tensió" amb la policial, les atribueixen a la "falta de preparació" i "manca de disciplina" per la gran quantitat de gent que va participar en el referèndum. També han valorat les crides a la calma que van fer Sànchez i Cuixart el 20-S i ha dit que i ha dit que el seu paper era de "lideratge" per "exercir o facilitar la interlocució amb les forces policials". Han negat que existís una insurrecció i, com a exemple, ha dit que no hi va haver cap intent de presa de centres de poder o mitjans de comunicació.

Summary: Dos sociòlegs emmarquen l'actuació de Cuixart dins del "pacifisme" i neguen "escalada de violència" i "insurrecció"


El president del Govern, Quim Torra, el conseller d'Interior, Miquel Buch, i la consellera de Salut, Alba Vergés, han fixat dues reunions diàries per fer seguiment de la Covid-19 a Catalunya. Concretament, es programaran trobades, sempre telemàtiques, al voltant de les deu del matí i a les cinc de la tarda, que no sempre acabaran amb una roda de premsa posterior, si no cal fer cap anunci. Amb tot, sí que en donaran informació, si és necessari. A aquestes reunions s'hi poden afegir altres consellers en funció de cada situació, segons el que requereixi l'actualitat. A banda d'aquestes dues trobades fixades a l'agenda de Govern, se celebren altres reunions diàries, tot i que no es fan públiques.

Summary: Torra, Buch i Vergés fixen dues reunions diàries per fer seguiment del coronavirus a Catalunya


El president de la Generalitat, Carles Puigdemont, ha reproduït la mateixa expressió utilitzada pel president del govern espanyol en funcions, Mariano Rajoy, per reivindicar la llibertat d’expressió i donar suport a Forcadell. A través del seu compte de Twitter, Rajoy ha manifestat: “És increïble que a aquestes alçades haguem de reivindicar un dret com el de la llibertat d’expressió. La meva solidaritat amb Felipe González”, en referència al fet que estudiants de l’Universitat Autònoma de Madrid impedissin una conferència de l’expresident. Puigdemont ha reproduït en el seu Twitter exactament la frase de Rajoy però afegeix: “La meva solidaritat amb Carme Forcadell”. Aquest dimecres la fiscalia de Catalunya va presentar una querella contra la presidenta del Parlament per permetre la votació de les conclusions de la comissió d’estudi del procés constituent.

Summary: Puigdemont reprodueix unes paraules de Rajoy per defensar la llibertat d’expressió i donar suport a Forcadell


El govern espanyol espera que el compliment de la disposició addicional Tercera de l’Estatut compromès pel president del govern espanyol, Pedro Sánchez, -que estipula que les inversions de l’Estat a Catalunya han de ser proporcionals al pes del seu PIB a l’economia espanyola-, sigui un element “suficientment atractiu” perquè ERC i PDeCAT acabin donant suport als pressupostos, que arriben el pròxim dilluns al Congrés. Així ho ha apuntat la ministra d’Hisenda, María Jesús Montero, que ha recordat que els comptes incorporen partides “molt importants per a Catalunya” que haurien de portar els grups parlamentaris a pensar en el “benestar dels catalans”. Una proposta que es contraposa al ‘no’ de l’executiu espanyol a intercedir davant la Fiscalia en favor dels presos independentistes: “Estem parlant de pressupostos, de millores, de números, d’inversions i de blindatge de l’Estat del benestar, drets i llibertats, i el govern no entrarà per a res en qüestions que corresponen al Poder Judicial”, ha dit la portaveu del govern espanyol, Isabel Celaá.

Summary: La Moncloa espera que les inversions de l’Estatut siguin prou "atractives” per al 'sí' d'ERC i PDeCAT als pressupostos


El fins ara president impugnarà la decisió i creu que respon a un "tema personal" de les filles d'Isidoro Álvarez ACN Barcelona.-El consell d'administració d'El Corte Inglés ha acordat aquest dijous la destitució de l'actual president, Dimas Gimeno, i nomenar Jesús Nuño de la Rosa, segons ha informat la companyia. El relleu es produeix després que la majoria de membres del consell d'administració demanessin una reunió extraordinària per abordar el relleu i arran d'un conflicte accionarial i familiar en el si del consell entre el ja expresident i les filles de l'anterior, Isidoro Álvarez, desaparegut el 2014. La decisió s'ha pres per unanimitat i segons el comunicat de la companyia s'ha considerat que era "necessari un canvi de lideratge per afrontar els reptes de futur i impulsar una nova etapa de creixement". Mentrestant, el president destituït, Dimas Gimeno, va assegurar aquest dimecres en una entrevista a 'Expansion' que impugnaria el consell i que el seu relleu responia a un "tema personal" de les filles d'Álvarez Jesús Nuño de la Rosa (Madrid, 1963) és llicenciat en Ciències Econòmiques i Empresarials per la Universitat Complutense de Madrid. La major part de la seva carrera professional l'ha desenvolupat a Viajes El Corte Inglés, on va ser director general des del 1998 fins a l'octubre del 2017 quan va ser nomenat conseller delegat del grup. Després d'obtenir la confiança del consell, Gimeno ha assegurat que l'empresa sempre ha destacat "per la seva capacitat d'innovació i d'adaptació a les noves necessitats dels clients". "Tenim davant de nosaltres reptes importants i apassionants per als que compten amb un gran equip de professionals", ha afegit.  Per la seva banda, el conseller delegat serà Víctor del Pozo, que gestiona el desenvolupament del negoci en l'àrea del 'retail'. Del Pozo porta més de 25 anys vinculat al grup, on va començar a treballar-hi amb 18 anys.

Summary: El consell d'administració d'El Corte Inglés destitueix Dimas Gimeno i nomena president Jesús Nuño de la Rosa


Els últims anys del franquisme a Barcelona són el teló de fons d''El dia de mañana', la sèrie "generacional" del director Mariano Barroso basada en la novel·la homònima d'Ignacio Martínez de Pisón. Sis capítols de 50 minuts que s'emetran de cop a la plataforma de continguts de Movistar+ aquest divendres 22 de juny, que adopten una estètica amb colors vius per explicar aquesta època "grisa" i "fosca", ha explicat aquest dimecres el director. Rodada íntegrament a la capital catalana i a l'àrea metropolitana, la ficció televisiva està armada al voltant de personatges "clarobscurs" i de les seves relacions amb un protagonista encara més "desconcertant", Justo Gil, un migrant interpretat per Oriol Pla. El repartiment, format també per Aura Garrido, Jesús Carroza i Karra Elejalde, ha recordat que l'equip va començar a rodar el 16 d'octubre i va conviure amb els fets "convulsos" posteriors al referèndum de l'1 d'octubre.  "Era curiós, a la sèrie estàvem matant a Franco i el Parlament a punt de declarar la independència", ha dit Pla, que ha precisat que participar en un projecte amb "tants paral·lelismes" amb l'actualitat permet "posar un mirall" davant d'una història "que es va repetint".

Summary: La Barcelona de la Transició es fa sèrie de la mà de Mariano Barroso a 'El dia de mañana'


El Ministeri d'Exteriors presentarà un recurs contenciós-administratiu davant del Tribunal Superior de Justícia de Catalunya (TSJC) contra el decret de la Generalitat d'obertura de les delegacions a l'exterior tancades pel 155. L'Estat retreu a la Generalitat que no ha seguit tots els procediments fixats en la Llei de l'acció i servei exterior de l'Estat. Aquesta llei estableix que les comunitats autònomes hauran de comunicar a Exteriors la voluntat d'obrir les delegacions per tal que el ministeri emeti un informe preceptiu. En el cas de les delegacions tancades pel 155, el Govern entenia que es tractava d'una reobertura i que, per tant, no calia enviar la comunicació i que, a la pràctica, aquestes delegacions encara no funcionaven. El ministeri assegura que ha esperat que la Generalitat "rectifiqui" i complís el "procediment establert" abans de presentar el recurs però que aquest juliol ha restituït els delegats i, per això, s'ha decidit recórrer-ho. Tanmateix, al·lega que no es qüestiona que s'obrin delegacions sinó que s'interposa el recurs perquè no s'ha fet seguint la llei.

Summary: Borrell recorrerà al TSJC les delegacions per no tenir els informes preceptius però no en qüestiona la reobertura


El conseller de Territori i Sostenibilitat, Josep Rull, ha qualificat de "vergonyosa" la falta d'inversió en la R-12 entre Lleida i Barcelona, que en només una setmana ha patit tres avaries. Una d'elles va obligar a evacuar els 32 passatgers després que quedés aturat entre Cervera i Sant Guim de Freixenet. Rull ha insistit que cal inversió i un canvi de gestió per evitar més incidències a les vies ferroviàries catalanes i ha recordat que la Generalitat presentarà un contenciós administratiu contra Adif. Segons Rull, "hem demostrat amb la línia de la Pobla que quan les coses es fan bé es pot donar un servei de qualitat i per això la Generalitat es vol fer càrrec de tot el sistema ferroviari català". Ho ha dit aquest divendres a Mollerussa durant una visita d'obres al nou pas inferior sota el ferrocarril, que comunica l'estació de trens amb la futura estació d'autobusos. Es calcula que les obres del pas inferior estaran acabades abans de final d'any i les de l'estació d'autobusos abans de l'estiu. El pressupost total és d'uns dos milions d'euros.

Summary: Rull qualifica de "vergonyosa" la desinversió en la R12 entre Lleida i Barcelona, amb tres avaries en l'última setmana


Mundó demana el “vot útil” per a ERC per evitar que “cap independentista es pugui ni imaginar Cs guanyant les eleccions” del 21-D ACN Vilanova i la Geltrú.-Esquerra Republicana ha portat aquest dissabte el seu únic gran acte del dia a Vilanova i la Geltrú. I ho ha fet sense la seva número dos, Marta Rovira, però ajuntant per primer cop en un míting des que van sortir de la presó a Carles Mundó i Raül Romeva. Els consellers destituïts han agafat així el protagonisme de la campanya i l’han aprofitat per defensar la candidatura que encapçala Oriol Junqueras, tot apel·lant a reunir els vots necessaris per investir-lo president encara que ara estigui empresonat. En aquest sentit, Romeva ha assumit que l’independentisme ha “despertat el feixisme” com va dir el líder de Podem, Pablo Iglesias. I ha defensat haver-ho fet “per derrotar-lo”. “Si dormia és perquè no estava mort. I si l’hem despertat és perquè calia acabar amb ell”, ha sentenciat, tot afegint que si el sobiranisme no guanya el 21-D “es tornarà a la foscor del pitjor del feixisme, franquisme i autoritarisme”. Mundó, per la seva part, ha apel·lat al vot de tots els independentistes. “Hem de votar amb el cor i el cap perquè cap independentista es vol ni imaginar que Cs pugui guanyar les eleccions. Per evitar això, el vot més útil és el d’ERC”, ha defensat davant més de mig miler de persones. A més, a la seva intervenció, Romeva ha rebutjat que el sobiranisme es dediqui a “passejar odi” i ha acusat els que acusen l’independentisme de fomentar això de “no tenir vergonya i ser indignes”. Per rebatre-ho, ha fet referència en diverses ocasions a “l’amor, les abraçades i l’estima que sempre demana Oriol Junqueras”. “És això odi? Des de quan?”, s’ha preguntat. I és que per a Romeva, “no hi ha prou presons i barrots per tancar tant d’amor i estima a la gent, i potser s’ho creuen o ho volen, però no ho aconseguiran mai perquè en cadascú de nosaltres hi ha un tros dels presos polítics”.  Romeva ha volgut també animar els sobiranistes a “no defallir” i participar massivament al 21-D votant a ERC perquè amb part del Govern a Brussel·les i els presos a Estremera i Soto del Real, els sobiranistes “no tenen dret a estar cansats, confosos, tenir dubtes, no saber que fer; i tenen l’obligació de fer campanya i guanyar les eleccions”. “És el nostre deure. I ho farem sols, perquè no ens ajudarà ningú. I per això, aquesta candidatura tan transversal representa millor que cap altra aquesta obligació”, ha afegit.  Per últim, ha insistit en demanar als comuns, sense esmentar-los, que deixin de banda l’equidistància respecte de la situació política catalana. “Hi ha moments a la vida que no podem dubtar, que toca prendre partit, que no ens podem posar al costat del que pega, menteix, reprimeix i exclou. De cap de els maneres. Toca escollir costat, mullar-se”, ha dit.  Just abans que Romeva tanqués l’acte, Mundó ha intervingut per reclamar reunir al voltant de la llista d’ERC tots els vots que volen evitar que Cs guanyi el 21-D i que “el bloc del 155” governi. “Imagineu Inés Arrimadas de presidenta, Miquel Iceta, que li encanta ballar al ritme de la musica de Rajoy i el 155, de vicepresident, i Xavier García Albiol de conseller? No és cap broma, cap independentista es perdonarà el dia 22 pensar que no va prendre la millor decisió votant ERC”, ha sentenciat.  “Orgull” per haver-se negat a la convocatòria de les eleccions de Puigdemont Al míting ha intervingut també el líder de Demòcrates i número 15 de la llista d’ERC, Antoni Castellà, que ha volgut defensar la “feina feta i ben feta” pel Govern destituïti, fins i tot, les pressions per evitar que el propi Carles Puigdemont convoqués eleccions anticipades. “Ens pregunten si va servir fer la proclamació del 27 d’octubre. Sí, i ho hem de dir amb orgull. Ens vam autodeterminar. Tots vosaltres vam aconseguir-ho, l’Estat espanyol va fer fallida a territori català. I, malgrat que alguns deien que no podíem fer efectiva la república, molts no vam acceptar canviar el 155 per unes eleccions. I es va proclamar la república. I es va fer sabent les conseqüències de l’exercici de la violència que tindríem, i la prova és que tenim el president a l’exili i el vicepresident a la presó”, ha sentenciat Castellà.  A més, en una referència a la coneguda sèrie Joc de Trons, Castellà ha comparat la situació actual de Catalunya amb la que podria arribar si guanyen els constitucionalistes el 21-D. “’Winter is comming’. L’hivern amenaça i s’apropa, i els caminants sense anima democràtica del PPC, PSc i Cs s’apropen per destruir la democràcia i imposar la tirania, per liquidar la república proclamada”, ha sentenciat.  Qui també ha participat a l’acte tot i no ser a la llista és el diputat d’ERc al Congrés, Gabriel Rufián, que ha carregat contra Cs per haver dit que volen governar per portar Catalunya a la normalitat. “Un missatge al front nacional taronja, la l’Hacendado del PP, a Ibex Arrimadas: Si el normal és sortir pitant del Parlament per no condemnar el franquisme, si el normal és votar amb el partit més corrupte d’Europa i voler condecorar els que van apallissar el poble l’1-O, ens sentim molt orgullosos de ser anormals”, ha dit.  Per últim, ha volgut esperonar els independentistes a votar a Esquerra en aquestes eleccions per fer front al “bloc del 155 i dels carcellers”. “Ells han fet de les seves presons el nostre pitjor malson. Fem de les urnes el seu. Ells ens van moldre a pals l’1-O, nosaltres els hem de moldre a vots el 21-D”, ha conclòs.

Summary: Romeva defensa haver “despertat el feixisme que estava adormit” per “derrotar-lo i perquè calia acabar amb ell”


El president espanyol, Mariano Rajoy, i el líder del PSOE, Pedro Sánchez, s’han reunit aquest dijous a la Moncloa per abordar les actuacions del govern espanyol per impedir el referèndum d’autodeterminació de l’1-O. Una trobada emmarcada en els contactes que el president espanyol ha mantingut els últims dies amb el mateix Sánchez i amb Albert Rivera (amb qui es troba a La Moncloa a les 17h), que ha tingut lloc pocs minuts abans de l’hora en què ha de començar el Consell de Ministres extraordinari on s’aprovaran les impugnacions de la Llei del referèndum i el decret de convocatòria de l’1-O.

Summary: Rajoy es reuneix amb Sánchez poc abans de l’inici del Consell de Ministres on s’aprovaran les impugnacions de l’1-O


"Ens trobem a les portes d'un judici en el qual, a la bancada dels acusats, hi seurem dotze persones encara que, el que realment serà jutjat, serà la mateixa democràcia". Així ho afirma el president d'ERC i cap de llista de la candidatura 'Ara repúbliques' a les eleccions europees, Oriol Junqueras, en una carta que ha llegit aquest dissabte la portaveu dels republicans, Marta Vilalta, en l'acte de presentació a Barcelona de la coalició d'Esquerra amb EH-Bildu i BNG. A la carta, tres dies abans que arrenqui la vista al Tribunal Suprem contra l'1-O, Junqueras afirma ser "plenament conscient de què representa" aquesta afirma. I per això adverteix que "per molta persecució judicial, violència policial o repressió política que apliquin contra la legítima dissidència, el projecte republicà no defallirà". A la carta que s'ha llegit aquest dissabte, Junqueras assegura així que els republicans mantindran el seu projecte per "responsabilitat històrica, per compromís ètic amb els ciutadans" i per haver-se conjurat per ser "el refugi d'un model inclusiu de societat que, avui en dia, està amenaçat".

Summary: Junqueras, a tres dies del judici: "Realment serà jutjat la mateixa democràcia"


Agents de la policia espanyola i de la Guàrdia Civil han detingut dues persones a Alacant i una altra a Barcelona acusades d'introduir bitllets falsos procedents d'Itàlia. Segons que ha informat la policia a través d'una nota de premsa, un dels arrestats va ser sorprès en l'instant en què abandonava la seu de la companyia de paqueteria portant a les mans un paquet enviat des de Nàpols amb 4.600 euros falsificats. La policia ha informat que un quart membre del grup, que també ha passat a disposició judicial, es trobava complint condemna en una presó de Tarragona des d'on donava instruccions a la resta. En l'operació han estat intervinguts un total de 5.050 euros falsos en bitllets de valor de 50 i 100 euros i 4.535 euros legítims.  Segons la informació facilitada, la investigació va començar el juny de l'any passat quan els agents detectar diversos bitllets falsos, d'origen italià, en les localitats de Tudela i Saragossa. Amb les primeres indagacions es va acreditar l'existència de un grup que es dedicava a introduir en el circuit financer del territori bitllets falsos de 50 euros procedents d'Itàlia, concretament de Nàpols. A més van descobrir que també estaven involucrats en altres activitats delictives com usurpació d'estat civil, falsificació de documents, estafes o tràfic d'estupefaents a petita escala. En una operació coordinada per policia i Guàrdia Civil es va descobrir 'el modus operandi' adoptat consistent en que una persona de nacionalitat italiana  introduïa la moneda falsa a través de dues vies, o bé realitzant viatges des de Nàpols, o mitjançant enviaments postals que el seu propi fill li feia des d'Itàlia.  Un cop rebuts els diners compataven amb diverses persones encarregades d'introduir en el circuit financer els bitllets falsos mitjançant el "sistema de degoteig", que consisteix en la realització de compres en establiments que no disposen de mitjans tècnics de comprovació de la falsedat de bitllets.

Summary: Detingudes dues persones a Alacant i una altra a Barcelona acusades d'introduir bitllets falsos provinents d'Itàlia


El diputat de la CUP Antonio Baños ha celebrat que la presidenta del Parlament, Carme Forcadell, hagi estat “prou clara” dient que s’ha constituït el “darrer parlament autonòmic, que té el mandat constituent de construir una república i d’encetar i aprovar mesures de xoc contra l’austeritat i dessagnament” de la societat catalana. Això comporta, ha continuat Baños, desobeir la suspensió de determinades lleis per part del Tribunal Constitucional. El diputat ha reiterat per enèsima vegada que la CUP no investirà Artur Mas, però sí que negocia la declaració d’inici del procés, que espera  que“deixi ben paleses les intencions de la majoria independentista d’aquest Parlament”. Aquesta declaració, ha dit Baños, ha d’encetar el procés constituent, posar les bases de la república catalana i encetar el pla de xoc de mesures socials. L’aprovació d’aquest text es produirà en un ple extraordinari, però no ha volgut concretar-ne la data ni si serà abans o després del 9 de novembre, data límit per a la primera investidura del president.

Summary: La CUP celebra que Forcadell hagi estat “clara” dient que aquest és el darrer parlament autonòmic


El president de la Cambra de Comerç de Barcelona, Joan Canadell, ha defensat la cancel·lació de l'estat d'alarma com una manera de "tornar" les competències a la Generalitat i ha exigit continuïtat per als ERTO. "Pensem que és el que s'ha de fer pel bé de l'economia i el seguiment del teixit econòmic", ha defensat en la roda de premsa de presentació de l'informe sobre l'impacte de la crisi sanitària de la covid-19 en l'economia catalana. El també president del Consell de Cambres ha demanat no tenir "por" d'un possible rescat d'Europa perquè aportaria "més seny" a les decisions de l'Estat i permetria controlar les inversions. Preguntat per la posició dels partits catalans sobre la pròrroga de l'estat d'alarma, Canadell ha defensat "retornar" les competències a la Generalitat però ha reconegut "preocupació" pel que pot passar amb els ERTO. En aquest context, el president de la Cambra ha proposat "reconvertir" els expedients de forma "automàtica" o tornar a plantejar-los. Per evitar una caiguda de fins al 10,1% del PIB català el 2020, Canadell ha demanat incrementar les mesures fiscals i ha reclamat una "pujada del deute públic" que generi un efecte "multiplicador" i permeti millorar la competitivitat i el PIB de l'Estat. El president del Consell de Cambres preveu que aquest fet pugui ser un "problema" de cara a Europa i ha reconegut que és "probable" que calgui demanar un rescat.  Canadell ha demanat no tenir "por" d'una possible intervenció d'Europa perquè aquesta permetria "controlar" les inversions de l'Estat amb l'objectiu de millorar la competitivitat del país. "Fins i tot és un valor afegit positiu perquè donarà més seny a les decisions que es prenguin", ha conclòs.  El president de la Cambra de Comerç ha assegurat que Europa està "escaldada" per l'augment de deute públic espanyol. Per aquest motiu, ha defensat plantejar davant les instàncies europees un canvi de model que millori la competitivitat de les empreses i l'economia del país. "O es fa un pla molt ben detallat d'accions que es volen fer, o difícilment Europa permetrà l'endeutament", ha resumit.

Summary: Canadell aposta per retornar les competències a la Generalitat "pel bé de l'economia" però exigeix continuïtat dels ERTO


JxSí veu complicat forçar un ple extraordinari la setmana que ve si el PPC esgota el termini per constituir-se com a grup ACN Barcelona.-La presidenta del Parlament, Carme Forcadell, ha considerat que seria una “bona solució” celebrar un doble ple el 9 de novembre, votant la declaració d’inici del procés al matí i començant la investidura a la tarda. Forcadell ha apuntat a La Xarxa, però, que primer cal veure si el PPC esgota el termini per constituir-se com a grup, que acaba divendres 6 a les 9.30 del matí. Llavors s’habilitaria dissabte per poder presentar esmenes i hi hauria temps per votar la declaració dilluns. JxSí ha celebrat reunió de grup al Parlament, on s’han estudiat tots els escenaris. Tot i que no descarten del tot encara celebrar el ple extraordinari la setmana que ve, admeten que és complicat fer-ho. La mateixa Forcadell ha descartat convocar junta de portaveus si el PPC no s’ha constituït.

Summary: Forcadell veu una “bona solució” votar la declaració el 9-N al matí i començar la investidura a la tarda


Espanya ha sumat 430 morts per coronavirus en les últimes 24 hores i ja registra 21.282 defuncions. La xifra diària de morts torna a augmentar lleugerament després que ahir baixés dels 400 per primer cop des del 22 de març. Segons les dades del Ministeri de Sanitat d’aquest dimarts, hi ha 204.178 casos de coronavirus, 3.968 dels quals són nous. Pel que fa a les altes, hi ha 82.514 curats dels quals 1.928 han estat donats d’alta en les últimes 24 h. La Comunitat de Madrid continua encapçalant el nombre d’infectats per la covid-19 amb 57.997 i 7.460 morts seguida de Catalunya amb 43.112 positius i 4.152 defuncions.

Summary: Les morts per coronavirus a Espanya repunten lleugerament les últimes 24 h amb 430 noves defuncions i ja n’hi ha 21.282


Els 51 investigats pels talls a l'A-2 a l'alçada d'Òdena (Anoia) durant la jornada de vaga del 8 de novembre ja han comparegut davant del jutjat d'instrucció número 1 d'Igualada per un presumpte delicte de desordres públics –a excepció de quatre persones que ho faran dijous per videoconferència-. La gran majoria han decidit acollir-se al seu dret a no declarar com a estratègia conjunta de defensa. Igual com va passar aquest dimarts –primer dia de les declaracions- el fiscal no ha comparegut, per la qual cosa els advocats dels investigats confien que la causa s'acabi arxivant per falta d'acusació. Les declaracions han arrencat a les deu del matí i desenes de persones s'han concentrat per donar suport als investigats. Un dels advocats que coordina la defensa, Josep Lluís Cots, ha explicat en declaracions a l'ACN que es tracta d'una causa que "no es pot considerar una investigació normal" i confia que "aviat puguem dir als nostres clients que s'arxiva el cas". La segona jornada de declaracions pel cas dels talls a l'autovia A-2 durant la jornada de vaga del 8-N ha tingut un guió similar al de dimarts, quan van començar a comparèixer els 51 investigats. Aquest dimecres han comparegut la meitat dels citats i la majoria s'han acollit al seu dret a no declarar, tal com ha explicat a l'ACN un dels advocats que coordina la causa, Josep Lluís Cots. "Avui hem continuat la mateixa línia engegada ahir de fer una estratègia comuna i acollir-nos al dret a no declarar perquè pensem que és l'estratègia idònia perquè la causa s'acabi arxivant", ha afirmat Cots.  Tot i això, el lletrat ha explicat que alguns dels investigats sí que han acceptat contestar les preguntes dels seus advocats perquè "són persones que no estaven al lloc dels fets el dia de la vaga o bé la matrícula del cotxe que van identificar els Mossos era errònia". Precisament, aquesta és una de les qüestions que més ha criticat la defensa dels investigats, ja que les identificacions es van fer de manera "aleatòria" a partir de les matrícules d'alguns cotxes que hi havia aparcats a les immediacions de la zona on es va produir el tall de trànsit.  Igual com va passar dimarts, el fiscal no s'ha presentat a la jornada de declaracions. En aquest sentit, Cots ha dit que es tracta d'un fet inhabitual, ja que "en la majoria de causes penals el fiscal hi és i participa activament, malgrat que després pugui acabar no acusant o denunciant". Davant d'aquesta situació, el lletrat creu que "això demostra que aquesta no és una causa normal". Amb tot, Cots creu que el cas tindrà "molt poc recorregut" i que s'acabarà arxivant.  Més d'un centenar de persones s'han concentrat al llarg de tot el matí davant dels Jutjats d'Igualada per donar suport als investigats. Els congregats han aplaudit cada cop que algun dels investigats entrava o sortia dels jutjats i també han desplegat una gran pancarta on es llegia 'Prou judicis polítics. Suport encausats Anoia'. A més, una desena de persones s'han vestit de color groc amb màscares a la cara i s'han encadenat entre si.

Summary: La majoria dels investigats pels talls a l'A-2 s'acullen al dret a no declarar durant la segona jornada de declaracions


El festival Cruïlla ha anunciat aquest dimecres al matí del cartell de l’edició 2018, que encapçalaran el duet d'electrònica Justice, els padrins del Hip Hop The Roots, la nova estrella de l'electrònica Kygo, el projecte més personal de Pharrell Williams N.E.R.D, la banda Prophets of Rage, formada per membres de Rage Against the Machine, Audioslave, Public Enemy i Cypress Hill, i Jack White, la meitat de The White Stripes. La programació també inclourà les actuacions de Fatoumata Diawara, Camille, Seasick Steve, Bomba Estéreo, Soja i Gilberto Gil, un artista que celebrarà els 40 anys del disc ‘Refavela’ acompanyat a l'escenari per Bem Gil, Chiara Civello, Mayra Andrade i Mestrinho. El Cruïlla, que s’allarga tres dies i tindrà lloc el 12, 13 i 14 de juliol eliminant la jornada de diumenge, inclourà dues propostes extramusicals amb ‘Dreams’, un muntatge de la Fura dels Baus, i l'Aquelarre de Cervera. Una trentena d’artistes s’han afegit als ja anunciats d'ex Talking Heads, David Byrne, així com Damian ‘Jr Gong’ Marley, Izal, Bomba Estéreo, Bugzy Malone i Joana Serrat. El gruix de la nòmina catalana i estatal arriba representada per Belako, Blaumut, Elefantes, Ramon Mirabet, Joan Dausà, La M.O.D.A., La Pegatina, Els Catarres, Lori Meyers, Mi Capitán i The New Raemon, que mostren la “bona salut i diversitat de les propostes fetes a prop”, segons el director del certamen, Jordi Herreruela.   El cartell de Cruïlla pretén, segons Herruela, ser una “aventura sonora”, un camí “cap al descobriment d’artistes” desconeguts encara pel gran públic assegurant, però, el “reclam” de grans caps de cartell. “És una festa musical, el parc temàtic per tots els amants de la música”, ha rebat. Així, més enllà de mostrar-se “orgullós” d'haver estat capaços “d’unir autèntica història viva de la música contemporània amb apostes  transgressores de l'actualitat”, el director del certamen ha posat d’exemple cinc bandes que estan “destinades a convertir-se en les estrelles de demà” són Joana Serrat i Nuria Graham o Bugzy Malone i The Last Internationale, amb una menció especial pels peruans We The Lion, protagonistes de la música de l'spot de l'edició d'enguany del festival. Canvi en l’estructura El Cruïlla tindrà lloc aquesta edició del dijous 12, el divendres 13 i el dissabte 14 de juliol al Parc del Fòrum. Així, la jornada familiar de diumenge s’elimina i, a canvi, el certamen s’iniciarà dijous, amb un format reduït de 19h a 1h de la matinada amb la idea que la jornada “vagi creixent”.  Pel director del certamen, com que tenen fixat en 25.000 persones el límit de l’aforament per “garantir la comoditat del públic”, només tenen com a alternativa créixer en dies.

Summary: Jack White, The Roots, Justice, Kygo, N.E.R.D, Prophets of Rage, Giberto Gil i Camille completen els noms del Cruïlla 2018


Avisen que és "clau" reduir la mobilitat i l'activitat social en aquests entorns per evitar mesures "més dràstiques" ACN Barcelona.-Investigadors del BIOCOMSC, el grup de recerca de Biologia Computacional de la UPC, han expressat aquest diumenge el seu suport al director de Salut Pública, Josep Maria Argimon, després que aquest matí plantegés no fer classes presencials durant les pròximes dues setmanes i que les empreses apostin pel teletreball per evitar la propagació del coronavirus. En un fil a Twitter, els investigadors consideren que els pròxims dies són "clau" i que cal reduir la mobilitat i l'activitat social associades als entorns universitari i laboral. En aquest sentit, afirmen que la universitat "pot servir d'exemple i liderar aquesta reducció". Per tot això, els membres del BIOCOMSC han demanat "dues setmanes d'esforç per intentar doblegar la corba" amb l'objectiu de no haver de prendre "mesures més dràstiques". En una entrevista a RAC1 aquest diumenge al matí, el director de Salut Pública, Josep Maria Argimon, ha demanat a les empreses que tornin a implementar el teletreball durant 15 dies davant l'augment de contagis de covid-19 i a les universitats que recorrin a les classes virtuals. Argimon ha explicat que encara no s'ha abordat aquesta qüestió amb el món universitari i que té previst parlar-ne dimarts amb la Secretaria d'Universitats. El director de Salut Pública ha justificat aquestes mesures perquè l'evolució del virus a Catalunya està creixent més del que esperaven i que, sense mesures, a Catalunya es podria arribar a la situació de Madrid "en dues o tres setmanes".

Summary: Investigadors de la UPC aproven fer classes virtuals a les universitats durant 15 dies i que es torni al teletreball


ERC ha proposat que el Parlament insti el Govern a liderar la implantació d'un nou model residencial a Catalunya "amb el màxim consens amb el sector". Es tracta d'una de les propostes de resolució que els republicans presentaran en el ple monogràfic sobre residències. ERC aposta perquè el nou model d'atenció a les persones "desprivatitzi l'assistència mèdica als centres residencials" i que assumeixin la funció els professionals del sistema públic de salut. També volen que l'atenció estigui "centrada" en la persona i que se'n adeqüi l'organització dels centres per fer-ho possible. En un altre punt, aposten per l'equiparació salarial de l'àmbit residencial amb el sanitari i que es tingui en compte i es combati la feminització del sector. En una altra proposta de resolució, ERC vol que el Parlament es comprometi a seguir impulsant la legislació i l'acció de govern "necessària" per garantir una igualtat de drets efectiva entre homes i dones, sense oblidar l'àmbit laboral, "on encara persisteix una àmplia bretxa salarial i estan majoritàriament representats per a dones". ERC reclama que el Parlament reconegui que el sistema de serveis socials és un pilar fonamental de l'estat del benestar i que cal enfortir-lo amb l'augment de pressupost pertinent per anar apropant la despesa del Govern a percentatges similars als dels països europeus capdavanters en protecció social.

Summary: ERC vol que el Parlament insti el Govern a liderar un nou model residencial assumit pels professionals del sector públic


Domènech rep el suport de Vicenç Navarro i d'Owen Jones, que apel·la a la unitat popular per vèncer "els enemics internacionals" ACN Barcelona.-El cap de files de CatECP a les eleccions del 21-D, Xavier Domènech, s'ha compromès aquest dijous a implementar una "universitat pública i gratuïta" per tal que no s'"expulsi" els estudiants el país. Ho ha defensat així en un acte des de la plaça Universitat, a Barcelona, just al costat del carpa que permanentment hi té instal·lada Cs. "Que tingui recursos, que els professors no siguin precaris, que no expulsi els universitaris del país", ha assegurat Domènech en carregar contra l'apujada de taxes i les retallades, que ha rebut el suport del catedràtic i número 82 de la candidatura dels comuns, Vicenç Navarro, i de l'escriptor i periodista Owen Jones. L'activista britànic ha fet una crida a la unitat popular per vèncer "els enemics internacionals", també aquest 21-D. "Sóc aquí en solidaritat", ha assegurat en apel·lar a l'esperança. Domènech, que ha apostat per un pla per tal que retornin els "50.000 joves" que han marxat a l'estranger a buscar feina, ha explicat que durant l'època de les retallades "va descobrir" que alguns joves, amb condicions socials semblants a les seves, van haver d'abandonar els estudis universitaris. "Se'ls deia que no podien estudiar, i jo vaig fer doctorat i màster" a la universitat pública, ha constat el cap de files dels comuns en recordar que va ser llavors quan es va reincorporar a l'activisme polític. En aquest context,  Domènech  ha tornat a posar al punt de mira Antoni Castellà, exsecretari d'Universitats del govern Mas d'aquella època i que ara va a les llistes d'ERC. "Com faran polítiques d'esquerres?", els ha preguntat -també al PSC per sumar a les llistes Ramon Espadaler, també vinculat com Castellà a Unió. "Quan aproves consolidar les retallades de Mas expulses els fills", ha etzibat Domènech als republicans.  Domènech ho ha dit en un acte amb joves de la candidatura i que ha rebut el suport del catedràtic Vicenç Navarro, membre del Consell ciutadà estatal de Podem. Navarro ha aprofitat la ubicació de l'acte, al costat de Cs, per carregar contra la formació taronja, "la dreta dura". "L'instrument de l'Íbex 35, la reforma laboral i unes retallades que ens han fotut molt", ha dit en contraposar-ho al seu pressupost de campanya. "Ells tenen la bandera espanyola, els grans patriotes, tenen penques, com poden dir que estimen Espanya o Catalunya quan estan fotent el poble català amb les polítiques que estan fent?  No tenen decència, si estimen tant no fotin aquestes reformes laborals i aquestes retallades. I el mateix per Puigdemont, què ha fotut vostè? Només varia la bandera", ha etzibat Navarro.  A l'acte a plaça Universitat, també hi ha participat el periodista britànic Owen Jones, que ha assenyalat les elits, els bancs i les multinacionals i ha fet una crida a la unitat popular per guanyar a les urnes "els enemics internacionals". "Ells no respecten fronteres", ha dit en argumentar contra polítics com Donald Trump i moviments com Alba Daurada per "culpabilitzar" col·lectius vulnerables durant la crisi. "Hem de culpar els de dalt i no els de baix", ha clamat en reivindicar un nou ordre social. "Hem de guanyar units, creant un moviment internacional", ha resolt.

Summary: CatECP es compromet amb una universitat pública i gratuïta per no "expulsar" els estudiants del país


Els Mossos d'Esquadra van detenir diumenge passat dos homes de 21 i 31 anys, veïns de Lleida i  nacionalitat espanyola, com a suposats autors de dos delictes de robatori amb força a l'interior de domicili en grau de temptativa. Els fets van tenir lloc la mateixa matinada de diumenge quan un veí de l'avinguda Garrigues va escoltar un fort cop a la porta de casa i tot seguit va comprovar com algú estava manipulant el pany. Aleshores va cridar i els dos lladres van fugir. Una hora més tard, es va rebre una nova alerta per un incident similar al mateix carrer i en aquest cas un veí va trucar al 112 ja que veia com dos homes trencaven el pany d'un pis del mateix replà. En ser sorpresos van marxar ràpidament del lloc. Durant la inspecció ocular al primer pis, els mossos van constar que els lladres havien aconseguit desmuntar l'espiell i el pany de la porta. Després de la segona alerta, la policia va muntar un dispositiu que va permetre localitzar, en un carrer paral·lel als Camps Elisis, dos homes que coincidien amb la descripció dels suposats autors. Durant el seu escorcoll se'ls va intervenir dos bombins de porta, un embellidor, un joc de vuit claus de porta, uns guants i dos tornavisos.  Els agents van detenir els dos homes com a suposats autors de dos delictes de robatori amb força en domicili en grau de temptativa. Un cop a comissaria els investigadors van comprovar que l'embellidor i un dels bombins intervinguts era d'un dels pisos violentats. Els detinguts, tots dos amb antecedents, van passar ahir dilluns a disposició judicial.

Summary: Detinguts dos homes per intentar robar en dos domicilis de Lleida durant la mateixa matinada


L'economista Elisenda Paluzie creu que "molta gent se sentiria decebuda" si no optés formalment a la presidència de l'Assemblea Nacional Catalana (ANC). Va ser la candidata més votada a les eleccions al secretariat nacional de l'entitat la setmana passada (5.292 en total i amb una diferència d'uns 2.000 vots respecte de Joan Canadell) però no serà fins aquest dissabte a Sant Cugat del Vallès que la direcció entrant de l'ANC escollirà d'entre els seus membres qui assumirà la presidència, la vicepresidència, la secretaria i la tresoreria. En una entrevista al digital 'El Nacional', Paluzie assegura que ara esbrina si pot comptabilitzar-ho amb la seva feina a la universitat. "Això significa que ha d'haver-hi una direcció cohesionada, amb uns lideratges més plurals, amb la qual pugui treballar en confiança i delegar", assegura l'economista. "No tot s’ha de singularitzar en una sola persona; tot això és el que estic mirant si serà possible o no; si s’aconsegueix, puc fer el pas", rebla Paluzie.  A la mateixa entrevista, assegura que no s'havia imaginat d'entarda postular-se per a la presidència de l'Assemblea perquè  no volia deixar la seva feina universitària. "Era un moment que em venia de gust tornar a fer recerca; això és un canvi molt gran", ha afirmat.  Ara bé, victòria electoral a banda, l'exdegana d'Economia de la UB afegeix que hi ha veus que l'han animat a fer el pas: "M'han arribat missatges d'entorns molt diferents". I també l'esperona que tres persones que s'havien postulat per liderar l'entitat d'entrada no tingui gaire "diferències de vot" després de les votacions internes. "Si no em presento jo, es presentaran els tres, i existeix el risc de mostrar una imatge de divisió", ha insistit sobre noms com David Minoves, Adrià Alsina i David Fernández. "Els tres m’han dit que si jo em presento ells no es presentaran. I podrem sortir amb una imatge d’unitat reforçada. Ara és un moment en què és necessària", ha assegurat després de la polèmica interna durant la setmana de campanya per l'exclusió d'algunes de les candidatures per part de la Junta Electoral de l'entitat, entre els quals, la del periodista i exdiputat cupaire Antonio Baños.

Summary: Paluzie assegura que "molta gent se sentiria decebuda" si no es presentés a la presidència de l'ANC


Criar un fill costa de mitjana 642 euros al mes durant el primer any, segons un estudi de l'Organització de Consumidors i Usuaris (OCU) publicat aquest dijous. Segons l'organització, les despeses del primer any superen els 7.700 euros, i són similars per a totes les famílies, independentment del seu nivell de renda, de manera que les que tenen ingressos més baixos han de fer un esforç "relativament molt major". Per això, l'OCU ha iniciat la campanya "Un fill, un luxe", per reclamar que la situació econòmica no suposi un fre per començar una família. "Les famílies necessiten ajuts directes per fer fronts a despeses quotidianes com llars d'infants i educació no obligatòria, cuidadors i ajuda a domicili, menjadors escolars.." diu l'OCU. L'estudi indica que el 72% de les dones admeten que els va resultar molt difícil o impossible conciliar la vida laboral i familiar, percentatge que baixa al 60% en el cas dels homes. Un cop van tenir un fill, tres de cada 10 dones van optar per una reducció de jornada, respecte a un de cada 10 homes.  "És necessari canviar les coses perquè el cost de tenir un fill o la situació laboral no siguin circumstàncies que dissuadeixin les famílies", afirma l'OCU.  Segons les informacions de l'organització, el tipus d'ajuda més important per als pares és la relacionada amb la conciliació. De fet, un 31% dels enquestats ho assenyalen com la mesura que prefereixen per ajudar a la criança dels fills. Un 26% aposten per tenir permisos o baixes més llargues, un 20% demanen ajuts directes com el 'xec bebè', un 15% facilitats o ajuts per accedir a les llars d'infants, i un 7% millores fiscals per a les famílies.

Summary: Criar un fill costa 642 euros al mes de mitjana el primer any, segons l'OCU


Jamiroquai ha presentat aquest divendres el seu nou disc 'Automaton',  després de set anys d’absència, a l'escenari Estrella Damm (creat per Lluís Danés) del Festival Cruïlla davant un públic embogit i entregat als seus ritmes funk, electrònics i pop. "He tornat!", ha dit el cantant Jay Kay després de la primera cançó que ha interpretat entre els aplaudiments del públic. Entre els altres destacats de la primera jornada del certamen i ha figurat també Two Door Cinema Club, el grup britànic que després de sorprendre amb les seves creacions de pop de guitarres i consolidar-se amb èxits com 'What you know', ha tornat a Barcelona amb el seu tercer disc 'Gameshow' sota el braç. També han actuat aquest divendres el trio The Lumineers i Die Antwoord, que han presentat el seu darrer treball, 'Mount Ninji and Da Nice Time Kid'.  La notícia va saltar el passat 27 de gener quan es va anunciar el retorn de Jamiroquai després de gairebé set anys d’absència. La formació britànica, sempre amb la veu del carismàtic Jay Kay al capdavant, va publicar el 31 de març 'Automaton'. Jamiroquai ha interpretat els temes del nou àlbum amb el seu característic funk incorporant l'electrònica i el pop, que ha fet d'ells un dels grups més populars actuals. A l'escenari Estrella Damm hi ha actuat abans de Jamiroquai, Two Door Cinema Club, un trio de joves britànic, format per Alex Trimble, Sam Hallyday i Kevin Baird, que ha defensat el seu pop de guitarres. Un grup que va esclatar a principis d'aquesta dècada amb temes com 'What You Know'. Han interpretat sobre l'escenari al Parc del Fòrum temes del seu tercer disc 'Gameshow'.  The Lumineers Wesley Schultz, de The Lumineers, ha arrencat el seu concert a l'escenari Cruïlla Enamora, cantant des d'un piano per deixar que després explotés la seva música més animada. Al llarg de la seva carrera, la banda ha aconseguit diferents èxits amb cançons com 'Ho Hey', 'Stubbon Love' i posteriorment 'Submarines'.  Ara, han tornat als escenaris amb el seu segon disc, que veu de la tradició americana, 'Cleopatra'. Ja a la matinada actuaran els sud-africans Ninja i Yo-Landi coneguts com a Die Antwoord amb el seu rap-rave excèntric. Die Antwoord presentaran el seu darrer treball, 'Mount Ninji and Da Nice Time Kid'.  Entrades exhaurides per divendres El Festival Cruïlla va anunciar aquest dimarts que s'havien exhaurit els abonaments i les entrades per aquest divendres i només en quedaven per al dissabte i diumenge.  La novetat d'aquesta edició és l'escenari Klipsch Sound System, equipat amb la prestigiosa marca d’altaveus i on actuaran vuit dj amb sessions que aniran dels ritmes caribenys a la música africana, el reggae i el hip hop, fins a la música disco o el boogaloo. Dj Vadim, Supa Disco, Guts, La Nobleza Sessions o Virgine seran alguns dels artistes que hi actuaran.

Summary: Jamiroquai fa embogir el públic del Cruïlla en la presentació del seu disc 'Automaton'


El Parlament de Catalunya ha rebutjat aquest dijous instar el president de la Generalitat, Quim Torra, a convocar eleccions amb la "màxima celeritat". Amb els vots a favor del PSC, CatECP i el PPC els contraris de JxCat i ERC i l'abstenció de  Cs i la CUP, la cambra catalana ha descartat reclamar comicis "perquè els ciutadans de Catalunya decideixin democràticament un nou Govern", tal com reclamava una moció del PSC-Units. Amb els vots positius de Cs, PSC, CatECP i la CUP i els contraris de JxCat i ERC s'ha aprovat un punt que constata l'existència d'un Govern "dividit" i "esgotat" que "no té capacitat" per acordar internament les solucions "necessàries" per gestionar i resoldre la pandèmia i la crisi. Entre els punts que no s'han aprovat n'hi ha un que reclamava que el Parlament constatés la "pèrdua de la competitivitat de Catalunya en relació a altres regions europees situant-nos avui per sota de la mitjana, en la posició 161 d’un total de 268 regions". Tampoc s'ha aprovat un dels punts de la moció que volia que la cambra constatés la "pèrdua del lideratge econòmic" de Catalunya dins Espanya en relació al PIB.  En canvi, amb els vots de tota l'oposició s'ha aprovat el punt que constata la "falta de voluntat, diàleg i cerca d’acords del Govern de la Generalitat amb els grups parlamentaris, sobretot en un moment com l’actual que calen més que mai consensos per afrontar la major crisi sanitària, econòmica i social de les darreres dècades". També el punt que denuncia "l'incompliment sistemàtic" del Govern de la majoria de resolucions aprovades pel ple a iniciativa de la oposició.

Summary: El Parlament descarta instar Torra a convocar eleccions amb la "màxima celeritat"


L'Ajuntament de Masquefa i l'empresa subministradora Anaigua han acordat la creació d'un fons de solidaritat per atendre les famílies que no poden pagar el rebut de l'aigua al municipi. El consistori aportarà 2.000 euros anuals i Anaigua 3.000 per tal de contribuir a la liquidació total o parcial del pagament de la factura del servei municipal d'aigua. Les persones que s'hi vulguin acollir s'hauran d'adreçar als serveis socials municipals perquè valorin la idoneïtat de l'atorgament de l'ajuda. Des de l'Ajuntament, l'alcalde Xavier Boquete ha apel·lat a "l'obligació" de l'administració a facilitar que els veïns "tinguin unes condicions de vida dignes". "Creiem que mesures com les que avui anunciem contribuiran, si més no, a alleugerir la situació econòmica i familiar d'aquestes persones", ha afegit. L'ajuda suposarà la bonificació parcial o total de les factures posteriors al moment de la confirmació del dret a l'ajuda, alhora que també s'ajornaran les factures pendents de pagament amb la corresponent reobertura del subministrament si la suspensió per impagament s'hagués efectuat. En qualsevol cas, expliquen des de l'Ajuntament, es garantirà la continuïtat del subministrament durant 6 mesos a partir de l'acceptació de la petició d'ajuda. Protocol davant de situacions de pobresa energètica o vulnerabilitat econòmica. L'Ajuntament i Anaigua també han formalitzat un protocol per tal de regular les actuacions a dur a terme davant de situacions de pobresa energètica, així com per garantir el servei d'aigua a totes aquelles persones i famílies que es troben en situació de vulnerabilitat econòmica i en risc d'exclusió residencial. Aquest protocol s'ha creat per atendre les persones que no poden fer frontal pagament de la factura pel consum d'aigua, i evitar, així, talls de subministrament. El protocol també regula com caldrà actuar davant la situació que l'usuari deixi de pagar el rebut de l'aigua, els canvis de nom per poder optar a una bonificació, i els casos d'habitatges ocupats.

Summary: Masquefa i Anaigua creen un fons amb 5.000 euros anuals per atendre les famílies que no poden pagar l'aigua


Els diputats de JxSí i la CUP han signat a l'Auditori del Parlament una declaració que constitueix "la república catalana, com a Estat independent i sobirà, de dret, democràtic i social" i disposa l'entrada en vigor de la llei de transitorietat jurídica. Així mateix, els signants del document apel·len als estats i a les organitzacions internacionals a reconèixer la república catalana com a estat independent i els demana que intervinguin per aturar la "violació de drets civils i polítics" i a  fer el seguiment del procés negociador amb l'estat espanyol. Es tracta de la declaració d'independència que s'ha dignat després que el president de la Generalitat, Carles Puigdemont, hagi proposat des de dins de l'hemicicle suspendre els efectes de la independència per obrir una negociació amb l'estat espanyol.

Summary: JxSí i la CUP signen una declaració que constitueix la república catalana independent i activa la llei de transitorietat


Els Mossos han detingut aquest dijous a un home per cultivar 800 plantes de marihuana en una nau, a Navarcles. El detingut, de 25 anys i veí de Sant Fruitós de Bages, ha estat detingut com a presumpte autor d'un delicte contra la salut pública i per un delicte de defraudació de fluid elèctric, ja que el subministrament  estava manipulat. Després de declarar a la comissaria dels Mossos, ha quedat en llibertat amb l'obligatorietat de presentar-se davant del jutge quan aquest el requereixi. Els Mossos van ser coneixedors del cas el passat 28 de juny, alertats pels vigilants de Navarcles que de l'interior d'una nau de la població sortia una forta olor a marihuana. Quan van arribar, la porta era oberta. Des d'allà s'observaven diversos planters de marihuana i s'escoltava soroll de ventiladors. Hores després, els agents van fer una entrada i perquisició a la nau. En el primer pis van localitzar una estança amb 800 plantes de marihuana, juntament amb una complexa instal·lació destinada al cultiu indoor. A més, també van observar que el subministrament elèctric estava manipulat. Els Mossos van iniciar una investigació per localitzar l'autor dels fets, ja que en el moment de l'entrada no es va trobar a ningú. Va ser localitzat aquest dijous, moment en què el van detenir.

Summary: Detingut un home que cultivava 800 plantes de marihuana en una nau a Navarcles


El líder de Vox acusa l’executiu de pactar amb ETA i de ser una sucursal de “progres milionaris” i “narcocomunistes”  ACN Madrid .-El líder de Vox, Santiago Abascal, ha acusat el govern espanyol de ser una “catàstrofe per a la vida” i ha advertit a l’executiu de Sánchez que “no podrà eludir l’acció de la justícia”, encara que “utilitzi totes les seves eines”. Durant la seva intervenció al Congrés, també ha acusat l’executiu de pactar amb ETA i els independentistes i de ser una sucursal de “progres milionaris” i de “progres narcocomunistes”. “Hauran de respondre per la destitució del coronel i per haver suspès els drets dels espanyols”, ha dit, tot afegint que no demanen la dimissió de Marlaska perquè volen “la de tot el govern”. Abascal també ha afirmat que el govern espanyol es comporta com “una màfia” però que “els espanyols els han perdut la por”.  Durant el seu discurs, ha tornat a acusat l’executiu de Sánchez de milions de morts per “sectarisme” i “negligència criminal”. En aquest sentit, ha dit que estan pactant amb “els enemics d’Espanya: ETA, el PNB i ERC”. Aquells, ha afegit, que “l’únic que els importa és que Espanya s’enfonsi i que han aprofitat la pandèmia pels seus propòsits de divisió i destrucció d’Espanya”.   Abascal també ha acusat Sánchez i Iglesias de fer una crida a l’odi i a la violència i ha defensat les acusacions de la diputada del PP, Cayetana Álvarez de Toledo, que va afirmar que el vicepresident era fill d’un terrorista. També ha afirmat que les “acusacions de golpisme” que Iglesias va fer en referència al seu partit són per “desviar l’atenció de les seves responsabilitats criminals” i ha afirmat que creu que “Iglesias desitjaria una guerra civil”.  El líder de Vox ha qualificat de nou l'Ingrés Mínim Vital de "cartilla de racionament" i ha afirmat que provocarà un allau d'immigració il·legal.

Summary: Abascal acusa el govern espanyol de ser una “catàstrofe” per a la vida i adverteix que "no podran eludir la justícia”


Una intervenció arqueològica en un turó a Campelles (Ripollès) ha tret al descobert una torre circular i una cisterna just al punt més alt de la zona excavada. Els treballs, que van començar el 6 d'octubre passat i que han durat un mes, han permès constatar l'existència d'aquesta defensa militar. La referència documental més antiga la situa al segle XI. Ara a més, s'ha pogut constatar també que va estar en ús durant un període llarg que aniria fins al segle XIX. L'altra estructura que s'ha excavat ha estat una cisterna de 4 metres de profunditat que encara conserva el revestiment de morter de calç interior. Tot sembla indicar, però, que la seva construcció s'hauria produït uns segles més tard, a mitjans del segle XIV. Els arqueòlegs també han trobat material de ceràmica. La intervenció, dirigida per Albert Pratdesaba i Elisenda Collelldemont, ha estat promoguda per l'Ajuntament de Campellesi i el suport econòmic de la Diputació de Girona. La descoberta de la torre circular permet constatar per primer cop allò que fins ara només havia quedat documentat i que situaven aquesta defensa militar el segle XI.  Arran de les restes de ceràmica trobades, s'ha pogut saber també que  va estar en ús durant un període llarg que s'allargaria fins al segle XIX. L'altra estructura que s'ha excavat ha estat una cisterna de 4 metres de profunditat que encara conserva el revestiment de morter de calç interior. Tot sembla indicar, però, que la seva construcció s'hauria produït uns segles més tard, a mitjans del segle XIV. Aquesta fortificació pot aportar informacions interessants no només en el coneixement del seu funcionament com a punt militar alt medieval en una situació territorial estratègica entre els comtats d'Urgell, Cerdanya i Osona, com també per la seva característica de defensa militar de frontera al llarg del conflicte amb el Regne de Mallorca o bé després de la Guerra Civil del S.XV. Així mateix, l'anàlisi i els estudis posteriors a la intervenció arqueològica juntament amb el creuament de la documentació escrita medieval ajudaran a comprendre'n molts més detalls. En els propers dies es consolidaran les estructures de l'antic castell per tal que les restes descobertes es puguin integrar com a valors patrimonials del poble de Campelles.

Summary: Unes excavacions a Campelles descobreixen una torre circular del segle XI


El president del Parlament, Roger Torrent, ha assegurat que no es quedarà "de braços plegats" ni "passiu" després que el Suprem hagi desestimat la querella contra el jutge Pablo Llarena. En una roda de premsa als faristols de la cambra aquest dimarts al migdia, Torrent ha subratllat que estudiarà les diverses opcions que té damunt la taula a partir d'ara. Entre aquestes possibilitats s'hi inclouria la querella, entre d'altres. El president de la cambra també ha admès que els lletrats l'han assessorat sobre el fons i la forma de la denúncia, però que la redacció del tet va anar a càrrec del gabinet de la Presidència del Parlament. D'altra banda, Torrent ha explicat que la Mesa ha aprovat una proposta seva per crear una comissió d'estudi "pels drets civils i polítics".

Summary: Torrent assegura que no es quedarà "de braços plegats" després que el Suprem hagi desestimat la querella contra Llarena


Els tres estudiants de la UAB acusats d'estripar una bandera espanyola de Societat Civil Catalana (SCC) i increpar un grup de joves de l'entitat han negat els fets i han denunciat que són víctimes d'una "persecució ideològica contra l'independentisme, l'antifeixisme i el moviment estudiantil". Ho han dit un cop ha finalitzat el judici que s'ha celebrat aquest dimarts als Jutjats de Sabadell i que ha quedat vist per sentència. Per la seva banda, joves de l'entitat espanyolista que han declarat com a testimonis, han assegurat que van sentir-se "coaccionats" i que els van titllar de "feixistes" i "nazis". En la vista també han comparegut els responsables de seguretat de la universitat que tot i que han situat els acusats en el lloc dels fets, han considerat que no es va viure un clima de tensió i que no van sentir escridassades ni insults. Després de gairebé quatre hores, el magistrat responsable del jutjat penal número 2 de Sabadell ha deixat vist per sentència el judici contra tres estudiants de la UAB acusats d'estripar una bandera i coaccionar membres de SCC el 19 d'abril de 2016.  Els fets van tenir lloc durant la Fira d'Entitats que se celebrava al campus de Bellaterra, quan un grup de joves de l'entitat unionista va muntar una carpa informativa. Segons han relatat diversos testimonis, poc després de començar a dur a terme la seva activitat informativa un grup d'estudiants, molts dels quals del Sindicat d'Estudiants dels Països Catalans (SEPC) els van "increpar" i "insultar". Han afirmat que van sentir-se "coaccionats" i que, entre d'altres, els van acusar de "feixistes" i "nazis". Així mateix, han apuntat que els van exigir que marxessin.  En un moment donat, han relatat, alguns dels increpadors van despenjar una de les banderes espanyoles que hi havia a la carpa de SCC. Llavors, tres joves, van agafar-la i un d'ells va estripar-la amb "un cúter o element punxant" Els testimonis, que en el seu dia no van denunciar els fets davant els Mossos d'Esquadra, han comparegut a petició de la Fiscalia i alguns ha expressat la seva voluntat de percebre una indemnització per danys. Mentre que alguns d'ells només han identificat un dels acusats com la persona que va estripar la bandera, un altre ha situat dos dels encausats en el lloc dels fets i un altre els ha apuntat a tots tres.  Aquest és el cas de Josep Lago, que era coordinador de SCC quan van tenir lloc els fets. Ha afirmat que els tres joves estaven presents i que van "instigar" la vintena de persones que va rodejar la carpa.   Alhora, ha assenyalat que van decidir desmuntar-la abans d'hora quan, un cop es va calmar la situació, van veure que el SEPC feia una crida a concentrar-se de nou a la plaça Cívica de la UAB per fer-los fora. "Ens van dir la bandera espanyola està tacada de sang i van cridar fora d'aquí que no us volem", ha relatat.  En sortir del jutjat Lago ha advertit que va sentir por, i ha considerat que els acusats "no estan aquí per trencar una bandera", sinó que estan aquí per "atemorir" els que no pensen com ells. Alhora ha considerat que "això no és un complot de la justícia contra ells", sinó "d'ells contra els drets dels no independentistes". També han comparegut davant el jutge el director i el director adjunt de seguretat de la UAB, entre d'altres testimonis. Aquests, han situat els acusats en l'escenari dels fets, però han remarcat que no van veure que els joves del SEPC insultessin o increpessin els de SCC. En aquest sentit, tampoc han deixat clar que els tres joves estripessin la bandera. "Des d'on jo estava no vaig poder veure com es desenvolupava l'acció", ha indicat Manuel Roman, director de seguretat de la UAB, que ha admès que no va veure cap cúter ni navalla.  Els acusats neguen els fets Els tres acusats han negat haver participat en els fets i fins hi tot han dit que no es trobaven a la plaça Cívica quan van tenir lloc. De fet, quan els han mostrat les imatges extretes de les càmeres de vigilància de la UAB, han estat incapaços de reconeixes. Els Mossos d'Esquadra que han testificat aquest dimarts, també han indicat que aquestes imatges no tenien "valor identificatori" i que si se'ls va identificar va ser a través del personal de seguretat del campus. També han explicat que dos d'ells tenien dues sancions administratives per talls a l'AP-7 durant jornades de vaga. En sortir, els encausats han expressat la seva sorpresa pel fet que se'ls hagi preguntat per la seva pertinença al SEPC i per la seva posició ideològica. "La nostra defensa s'ha fonamental en què són uns actes que s'han agreujat, considerem que ens mereixem l'absolució perquè això és una persecució ideològica contra l'independentisme, l'antifeixisme i el moviment estudiantil", han valorat. Els tres joves estan acusats de delictes d'ultratges a la bandera i coaccions amb agreujant d'odi. Tot i que inicialment la representant del ministeri fiscalia demanava tres anys de presó i 5.400 euros de multa a cada un, abans de finalitzar el judici ha posat sobre la taula la possibilitat que en cas que no s'accepti el delicte de coaccions, es valori un de violació del dret a reunió. En aquest cas, sol·licita una pena de dos anys i sis mesos de presó.   Un centenar de persones s'han concentrat a l'exterior dels jutjats per expressar el seu suport envers els tres acusats.

Summary: Els estudiants de la UAB acusats d'estripar una bandera espanyola de SCC neguen els fets i denuncien una "persecució ideològica"


Han cremat cables elèctrics i dues persianes i un armari de plàstic, entre d’altres, del primer pis ACN Barcelona.-Un incendi ha calcinat aquest dimecres cinc contenidors i ha afectat quatre cotxes estacionats al carrer a Badalona sense causar ferits, segons han informat els Bombers de la Generalitat, que han rebut l’avís al voltant de tres quarts de cinc de la matinada. L’incendi s’ha produït a l’alçada del número 109 del carrer Estrella de la ciutat i també ha afectat part de la façana de l’edifici que hi ha en aquest punt. Concretament, les flames han cremat els cables elèctrics que hi transcorren, dues persianes situades als baixos 1a i al pis superiors una jardineria, un armari de plàstic i una tanca de bruc. Al lloc, hi ha treballat una dotació dels Bombers de la Generalitat.

Summary: Un incendi calcina cinc contenidors i afecta quatre cotxes estacionats i part de la façana d’un edifici de Badalona


Els Mossos d'Esquadra van detenir el dia 17 de març un total de 18 persones, d'edats compreses entre 27 i 69 anys, de nacionalitats marroquina, espanyola i romanesa. Setze d'elles eren veïnes de Puigcerdà, una veïna de Manlleu (Osona) i l'altra de Vic, i estan acusades d'un delicte contra la salut pública i organització criminal. El jutge va ordenar l'ingrés a presó per a 6 dels detinguts i la llibertat amb càrrecs per la resta. Entre els detinguts hi havia un funcionari judicial investigat com a presumpte autor d'un delicte de revelació de secrets. Des de l'inici de la investigació aquestes persones haurien distribuït més de 2 kg de cocaïna. Segons estimacions de l'Oficina Nacional Central d'Estupefaents el total de la substancia comissada estaria valorada en més de 40.000 euros, un cop adulterada i distribuïda. A finals de novembre de 2015 els Mossos van detectar la presència d'un grup de persones que presumptament es dedicava al tràfic de substàncies estupefaents a la zona centre de Puigcerdà. Després de diversos dispositius de vigilància i seguiment, els Mossos van constatar un degoteig constant de consumidors que entraven en un establiment situat al carrer Dr. Piguillem on compraven la droga.   La investigació va posar al descobert que es tractava d'una organització criminal que tenia una estructura molt ben organitzada. Tot apuntava que la droga era traslladada de diferents punts de la comarca d'Osona a través d'un complex entramat de contactes per evitar aixecar sospites. Fins i tot, la xarxa havia creat dues empreses de serveis per donar cobertura legal a l'organització. D'aquesta manera, intentaven passar desapercebuts alhora de blanquejar els diners aconseguits per la venda de les drogues.   A mesura que van avançar les indagacions, els investigadors van esbrinar que el grup tenia un contacte als jutjats de Puigcerdà que els passava informació. Aquest descobriment va ser clau i va evidenciar que calia anar amb molta cura per no malbaratar tota la investigació duta a terme fins la data.   Després de dies de preparació, el 17 de març, en un dispositiu simultani a la Regió Policial del Pirineu Occidental i a la Regió Policial Central, l'Àrea de investigació criminal del Pirineu va detenir un total de 18 persones vinculades a l'organització criminal.  Seguidament, els agents van efectuar cinc entrades i perquisicions. Aquestes van ser en dos domicilis i un establiment de Puigcerdà, un domicili de Manlleu i un establiment de Vic. Durant els escorcolls es va comissar un total de 230 grams de cocaïna de roca, de gran puresa, 800 grams de haixix, 4.070 euros, 1.900 dirhams i 4 bàscules de precisió, entre altres coses. Aquesta substància era posteriorment adulterada amb altres elements per així aconseguir un major benefici. Des de l'inici de la investigació aquestes persones haurien distribuït més de 2 kg de cocaïna. La investigació continua oberta i no es descarten noves detencions, així com altres actuacions policials. Els detinguts, dels quals 8 tenien antecedents la majoria per delictes contra la salut pública, van passar el dia 18 de març a disposició del jutjat instructor de la causa de Puigcerdà. El jutge va decretar l'ingrés a presó per a 6 d'ells i la llibertat amb càrrecs per la resta.

Summary: Els Mossos detenen 18 membres d'una organització criminal que distribuïa substàncies estupefaents a la Cerdanya


L'estat espanyol i Catalunya estan força per sota de la mitjana europea en la proporció d'interns en presó preventiva, segons les darreres dades publicades pel Consell d'Europa. A països com Dinamarca, Holanda o Luxemburg els reclosos sense una sentència ferma suposen més del 40% dels seus presos, mentre que a l'Estat són només el 14% dels interns. La mitjana als països que formen part d'aquesta organització internacional és del 26%. D'altra banda, Catalunya és la quarta administració penitenciària a la Unió Europea amb un índex més alt de presos estrangers, per darrere de Luxemburg, Àustria i Grècia. A les presons catalanes un 43,2% dels interns no són nacionals de l'estat espanyol, mentre que la mitjana europea és del 16%. L'estat espanyol és el quart membre del Consell d'Europa amb la proporció més gran de dones a les presons, després d'Islàndia, Rússia i Letònia. Així, a Espanya un 7,5% dels interns són dones, mentre que la mitjana europea és del 5%.  Pel que fa a la durada de les condemnes, l'estat espanyol és el cinquè europeu on els empresonaments són més llargs, per darrere d'Azerbaidjan, Portugal, Romania i la República Txeca. Així, de mitjana un pres a l'Estat es passa un any i vuit mesos reclòs, mentre que la mitjana europea no arriba a l'any. En la llista de principals indicadors sobre les condicions dels centres penitenciaris, l'Estat es troba per sobre de la mitjana europea en la taxa de població reclusa, el percentatge de dones i estrangers presos. Per contra, està per sota pel que fa a la detenció preventiva, el nombre d'alliberaments i la ràtio de personal per interns. De fet, l'Estat és el cinquè a Europa amb el pressupost més gran dedicat a les presons (1.500 milions d'euros), només per darrere de Rússia, Alemanya, Itàlia i França. Presos a Europa Actualment hi ha més d'un milió de persones recloses en institucions penals als 44 estats que formen part d'aquesta organització. Rússia i Geòrgia tenen les taxes de població presa més alta, mentre que les més baixes es troben als països escandinaus, als Balcans, a Alemanya i Holanda.

Summary: L'estat espanyol està per sota de la mitjana europea en la proporció d'interns en presó preventiva


El líder del PPC, Xavier García Albiol, ha avisat el govern espanyol que indultar els líders independentistes a la presó no aturaria la voluntat de trencar amb Espanya. En una entrevista a 'tele 5' s'ha mostrat "preocupat" per l'actitud de l'executiu de Sánchez i ha afirmat que les darreres declaracions tant de la delegada del govern espanyol a Catalunya, Teresa Cunillera, com de la vicepresidenta, Carmen Clavo, no són una "ocurrència" sinó que responen a una "estratègia coordinada". Albiol ha retret al govern de Sánchez que, a diferència del de Rajoy, no vulgui pactar amb Cs i PP l'estratègia per fer "plantar cara al desafiament independentista". I ha lamentat que el president, Pedro Sánchez, hagi decidit "hipotecar" Espanya per estar més temps a la Moncloa. "L'única opció és pactar amb aquells que li van permetre arribar a la cadira", ha afegit.

Summary: Albiol avisa el govern espanyol que l'indult no aturaria la voluntat dels independentistes de trencar amb Espanya


Carles Pellicer ha estat investit alcalde de Reus per tercera legislatura consecutiva després d’haver obtingut el suport de la seva formació -Junts-, ERC i Ara Reus en el plenari celebrat aquest dissabte al migdia. Amb quinze vots ha obtingut la majoria absoluta en la primera votació. A la investidura també s’hi han presentat Andreu Martín (PSC), que ha tingut els cinc suports del seu partit, i Débora Garcia (Cs) que ha tingut els seus tres vots. La CUP ha apostat finalment per la republicana Noemí Llauradó, que no es presentava a l’elecció i, per tant, els seus vots han estat considerat nuls.

Summary: Carles Pellicer és investit alcalde de Reus amb els vots de Junts, ERC i Ara Reus


Els manifestants han reclamat que aquests fets no quedin impunes ACN Barcelona.-Unes 200 persones s'han aplegat aquest dissabte la vespre a la plaça del passeig de Cadaqués per mostrar el seu rebuig davant dos casos recents d'agressions sexuals que s'han produït al municipi i que ja han estat denunciats. Al crit de 'No és No!' s'ha reclamat que aquests atacs no quedin impunes i s'ha llegit un manifest per a la llibertat sexual i contra els atacs masclistes. Un noi de 25 anys va ser detingut dimecres per agents dels Mossos i la Policia Local per agredir pressumptament a una menor. Els fets s'haurien produït la matinada de dimecres a la zona d'oci nocturn del municipi, cap a quarts de sis del matí al carrer Miquel Rosset. El noi, de nacionalitat francesa i veí de Portbou, hauria conegut la víctima aquella mateixa nit i després, segons avançava 'Diari de Girona' es va emportar la noia a un portal fosc on l'hauria intentat forçar a mantenir relacions sexuals. Ella s'hi hauria negat i va acabar amb lesions a les extremitats. Dies abans, una altra noia també va denunciar una agressió semblant. En l'acte de protesta han participant membres del consistori així com la periodista Pilar Rahola.

Summary: Unes 200 persones clamen a Cadaqués contra les darreres agressions sexuals que hi hagut al municipi


El president del Parlament, Roger Torrent, ha defensat que el "nou cicle" que s'obrirà després de la sentència de 1-O ha d'estar marcat pel "reforçament de les grans majories existents". En declaracions als periodistes després de fer la tradicional ofrena al monument a Rafael Casanova acompanyat de membres de la Mesa, Torrent ha afegit que aquesta gran majoria "que no vol repressió i comparteix una agenda republicana" s'expressarà en la Diada d'enguany. Un Onze de Setembre que, segons ha recordat, per segon any consecutiu se celebra en un context de "moments d'excepcionalitat" amb "presos i exiliats".  "La Diada tornarà ser cívica, pacífica i democràtica però també reivindicativa. Som un poble inclusiu que estima la llibertat i avui ho tornarem a demostrar", ha defensat Torrent. Aquest any, segons ha apuntat, la Diada se celebra poc abans que es faci pública la sentència del Tribunal Suprem (TS) de l'1-O.  Torrent també ha tingut paraules de record per l'expresidenta del Parlament, Carme Forcadell, que es troba en presó preventiva. "És una vergonya en termes democràtics que estigui a la presó i sigui jutjada. L'únic que va fer és el que hem de fer tots els presidents del Parlament, permetre el debat", ha afegit. Preguntat per l'himne d'Espanya que s'ha sentit mentre el Govern feia l'ofrena, Torrent s'ha limitat a dir que no li molesta cap himne.

Summary: Torrent defensa que el "nou cicle" després de la sentència ha d'estar marcat per reforçar les grans majories


L'Ajuntament de Calafell (Baix Penedès) continua aquesta setmana la seva ofensiva contra l'ocupació il·legal de cases tallant el subministrament d'aigua. Les actuacions van començar a l'octubre i, de moment, ja s'han eliminat 23 connexions il·legals que els 'okupes' havien fet per abastir-se de la xarxa pública. L'alcalde de Calafell, Ramon Ferré, ha explicat a l'ACN que s'ha començat per aquells casos on s'ha detectat una "ocupació conflictiva", on més enllà del consum fraudulent s'hi ha registrat "incivisme i violència animal o de gènere". Durant els últims 2 anys la policia local i els serveis socials han elaborat un document on es classifiquen les ocupacions per tal d'evitar que s'actuï en habitatges ocupats per usuaris dels serveis socials.  Els talls d'aigua és l'única manera que ha trobat el consistori calafellenc per evitar aquestes ocupacions, ja que la gestió del servei d'abastiment d'aigua és pública a diferencia del que passa amb la llum. El pla contra l'ocupació il·legal es va posar en marxa el mes d'octubre i des d'aleshores, ja s'han eliminat 23 connexions fraudulentes a la xarxa d'aigua. L'ajuntament de Calafell ja va avançar el passat mes d'agost que actuaria només contra els ‘okupes’ que no accepten l’ajut dels serveis socials, així com altres tipologies d’ocupació que no tenen res a veure amb la necessitat. Aquesta setmana els talls han continuat en dues cases del carrer Margarida de Segur de Calafell. Els operaris de Sorea, que és l'empresa que gestiona el servei municipal d'aigües a Calafell, es personen davant dels habitatges ocupats acompanyats de la policia local, per detectar en quin lloc els inquilins s'han connectat a la xarxa il·legalment. Quan han trobat el punt, l'eliminen i l'anul·len cobrint-lo de formigó per evitar que es pugui fer una nova connexió. En algun cas, però, segons ha explicat l'alcalde Ramon Ferré, els ocupes han reincidit i els operaris han hagut de tornar per tallar una nova connexió.  La majoria d'aquests habitatges ocupats són unifamiliars, propietat d'entitats bancàries i estan ubicats a les urbanitzacions més allunyades del nucli urbà, com al sector de Segur de Dalt, a Segur de Calafell. L'alcalde del municipi, Ramon Ferré, ha especificat que molts dels inquilins il·legals d'aquestes cases només venen el cap de setmana per fer "una ocupació de segona residencia". Farré comenta que en molts casos s'ha detectat un consum elevat d'aigua perquè "aprofiten per omplir la piscina i banyar-se". A més, el govern local les defineix com a "ocupacions conflictives", perquè generen malestar als veïns per "l'incivisme" que provoquen el inquilins.  La previsió del govern municipal de Calafell és continuar amb aquestes actuacions fins a finals d'any i quan s'acabin de fer les cases unifamiliars a les urbanitzacions també s'actuarà en edificis ocupats, segons ha avançat Ramon Ferré.

Summary: L'Ajuntament de Calafell talla el subministrament d'aigua a les cases ocupades il·legalment


El govern espanyol ha aprovat una ordre, publicada aquest dimecres al Butlletí Oficial de l'Estat (BOE), que facilita el relleu de les tripulacions en bucs de pesca i mercaderies. Cal recordar que el coronavirus ha sorprès milers de treballadors de la marina mercant en alta mar, que ara veuen com després de mesos navegant no poden desembarcar per motius de seguretat. Aquesta situació es comença a corregir ara a partir de l'ordre dictada pel Ministeri de Transports, Mobilitat i Agenda Urbana, que ha determinat la documentació amb la qual els tripulants podran acreditar la seva condició de tal manera que puguin circular per territori espanyol en el procés d'embarcament. Així, a partir d'aquesta documentació els tripulants “degudament acreditats” podran creuar fronteres i circular per l'Estat per assegurar la prestació dels serveis de transport marítim, considerats essencials durant l'estat d'alarma.

Summary: El govern espanyol facilita el relleu de les tripulacions en bucs de pesca i mercaderies


El portaveu del govern espanyol, Íñigo Méndez de Vigo, ha advertit aquest divendres que una declaració unilateral d’independència per part del Parlament de Catalunya “no tindria cap conseqüència política” a nivell internacional, tot i que “sí a nivell intern”. A la roda de premsa posterior al Consell de Ministres, Méndez de Vigo també ha advertit que el seu govern està adoptant les decisions que considera oportunes i actuarà quan calgui “amb immediatesa, fermesa i serenitat”. En aquest sentit ha recordat que “el respecte a la legalitat i no fer passos irreversibles” són qüestions “molt importants per a la convivència i de la concòrdia entre tots els catalans”.  El portaveu del govern espanyol ha comparegut en una setmana en què l’executiu de Rajoy ha rebut les pressions de l’expresident José María Aznar, que –igual que altres entitats de la dreta i com Ciutadans- reclama l’aplicació de l’article 155 de la Constitució a Catalunya. Preguntat per aquestes manifestacions d’Aznar, Méndez de Vigo ha assegurat que el seu govern “sap quan ha d’actuar”, ho farà “quan ho hagi de fer” i “no es deixarà influir per ningú”. Hi ha molta gent que diu que cal actuar ara, altres que no s’ha d’actuar, però el govern té les dades, les informacions, les comunicacions amb altres líders polítics, i quan hagi d’actuar, si ha d’actuar, actuarà”.  En aquest marc ha fet referència a “aquesta declaració unilateral d’independència de la que s’està parlant, si al final es fes, no tindria cap conseqüència política jurídica en el pla internacional”. “En el pla intern sí, però en l’internacional no”, ha dit, “perquè no ‘hi ha prou que un parlament es declari independent, sinó que t’han de reconèixer-te la resta de membres de la Comunitat Internacional i la Unió Europea, que ha dit per activa i per passiva que no ho farà”.  Per això ha reclamat als independentistes que reflexionin i tinguin en compte que no “mereix la pena per dur a terme el projecte d’uns pocs perjudicar a tothom”. “Que tornin a la legalitat, i recuperant la convivència al Parlament de Catalunya, crec que podrem fer moltes coses junts”.  "Han convocat un ple la setmana que ve, i l’important es que parlin els actors catalans entre si", ha dit Méndez de Vigo, que ha insistit que els representants polítics catalans han d'abandonar els seus plans. Segons Méndez de Vigo, "una DUI no és el camí", tal com diuen "moltes veus".

Summary: El govern espanyol diu que la DUI “no tindria cap conseqüència política” a nivell internacional


El govern espanyol ha rebaixat una dècima les previsions de creixement per al 2018 i el 2019, fins al 2,6% i el 2,3% respectivament. El quadre macroeconòmic que acompanya els pressupostos generals de l'Estat per a l'any que ve, pactats entre PSOE i Podem, fa una "lleugera revisió a la baixa" del creixement del PIB espanyol, segons ha explicat la ministra d'Economia, Nadia Calviño, en roda de premsa aquest dilluns després del Consell de Ministres extraordinari. Calviño ha afirmat que es tracta d'una previsió "responsable, realista, alineada amb els compromisos assumits amb els socis europeus i orientada a millorar la vida de les persones". D'altra banda, l'executiu de Pedro Sánchez manté l'objectiu de dèficit en el 2,7% per a enguany i en l'1,8% per a l'any vinent. La ministra d'Economia ha destacat que amb les "previsions fiscals prudents", que s'enviaran al llarg d'aquest dilluns a la Comissió Europea, hi ha una "major probabilitat de complir el dèficit públic".

Summary: El govern espanyol rebaixa una dècima les previsions de creixement per al 2018 i el 2019, fins al 2,6% i el 2,3%


El magistrat andalús Juan Carlos Campo Moreno serà el nou ministre de Justícia espanyol, segons han confirmat fonts de la Moncloa aquest dissabte. Campos, que substituirà així la fins ara ministra Dolores Delgado, va ser secretari d'Estat de Justícia entre el 2009 i el 2011 i vocal del Consell General del Poder Judicial (CGPJ) entre el 2001 i el 2008. Amb aquesta designació es completa el govern presidit per Pedro Sánchez, que aquest dissabte ha fet les últimes confirmacions amb la canària Carolina Darias com a ministra de Política Territorial i el valencià José Manuel Rodríguez Uribes, de Cultura.

Summary: El magistrat andalús Juan Carlos Campo serà el nou ministre de Justícia espanyol


L'Ajuntament de Borrassà (Alt Empordà) ha obert un expedient informatiu contra una granja del municipi després que s'hagin trobat diversos porcs morts al costat de la finca sense que es complissin les mesures sanitàries pertinents. L'explotació tenia els animals acumulats en un cubell sense tapar i fins i tot al terra al costat del camí que voreja la granja. L'alcalde del poble, Ferran Roquer, ha explicat que ja han posat el cas en coneixement del Departament d'Agricultura i des del consistori han obert un expedient informatiu en el que exigeixen tota la documentació pertinent al propietari. Roquer deixa clar que pot comportar una sanció però que "cal esperar al final del procediment".  La normativa exigeix que l'explotació ha de tenir un contracte amb una empresa que es faci càrrec de la recollida dels animals, un màxim de 48 hores després de la mort. Mentrestant, els porcs han d'estar en un compartiment hermètic al costat de la granja, on no hi puguin accedir altres animals. El consistori de Borrassà ha decidit obrir un expedient sancionador contra una granja del municipi que acumulava porcs morts a fora de l'explotació i sense les mesures higièniques necessàries. L'alcalde del poble, Ferran Roquer, ha assegurat que han actuat "tant bon punt han tingut notícia" d'aquest fet i ha explicat que de moment el consistori no té constància que el propietari hagi rebut la notificació, on se li demana que aporti la documentació de la granja. L'ajuntament vol veure el contracte de recollida d'animals morts que està obligat a tenir, així com  un informe dels dipòsits on acumula els animals que estan a l'espera de ser recollits.  Precisament aquest és el principal problema, ja que en diverses imatges es veuen porcs morts sense cap tancament hermètic i al costat d'un camí per on passen veïns del municipi. Per això l'ajuntament també vol saber quines són les mesures higièniques que pensa implantar per arreglar el problema. Roquer ha explicat que la normativa deixa clar que altres animals no poden tenir accés a aquesta zona. Els veïns es queixen La problemàtica ha sortit a la llum després de la queixa de veïns que asseguren que es tracta d'una "pràctica habitual" per part d'aquesta explotació i que no ha estat puntual d'ara. Asseguren que és normal trobar-se amb els animals morts al costat del camí i diuen que a l'estiu la situació encara es complica més per les altes temperatures.

Summary: L'Ajuntament de Borrassà obre un expedient informatiu a una granja que acumula porcs morts al costat d'un camí


La Policia Local de Manresa ha detingut, aquest mitjanit, un home de 27 anys i veí de la capital del Bages. Una patrulla d'agents ha trobat l'home al carrer Nou de la ciutat mentre passejava amb una altra persona, saltant-se les normes de confinament.. L'home tenia una ordre de detenció d'un jutjat de violència masclista de Sabadell, motiu pel qual l'han detingut.

Summary: Detenen un home a Manresa amb una ordre judicial per violència masclista


La Junta Electoral de Zona (JEZ) de Balaguer ha imposat una sanció de 400 euros a l'alcalde de Torrelameu (Noguera) i president de la federació regional d'ERC a Lleida, Carles Comes, per utilitzar les circulars de l'Ajuntament per fer campanya partidista els dies previs a les eleccions municipals. La JEZ va obrir expedient sancionador per aquesta qüestió el 13 de maig per vulnerar ''el principi de neutralitat política'' arran d'una denúncia de JxCat. Les circulars es van enviar entre el 4 d'abril i el 9 de maig i feien referència a qüestions com els comptes anuals, les fites aconseguides, la gestió de subvencions, l'economia municipal i el cost del servei d'escombraries. Segons la resolució de la JEZ emesa el 26 de juny, el contingut dels fulletons que va enviar l'Ajuntament de Torrelameu vulnera ''de forma clara'' la prohibició d'utilitzar expressions similars a les de les campanyes i també la neutralitat política de l'administració pública. En aquest sentit, la JEZ assenyala com a responsable dels actes a Carles Comes per la seva condició d'alcalde i per això li imposa una sanció de 400 euros. Comes té ara un mes per interposar un recurs a la Junta Electoral per mirar d'evitar la sanció.

Summary: Multa de 400 euros a l'alcalde de Torrelameu per enviar circulars propagandístiques abans de les municipals


La Junta Electoral Central (JEC) ha autoritzat Quim Forn a intervenir en un acte electoral a la seu de Junts per Catalunya aquest divendres a dos quarts de dotze del migdia. Serà per videoconferència i durant 30 minuts. Per a l'endemà, la JEC permet tres acte als candidats del partit conservador en presó provisional. El primer a les onze del matí, una entrevista de Forn amb 'El País', igualment per videoconferència i durant mitja hora. Tot just després, el mateix Forn podrà participar durant mitja hora més en un acte electoral del seu partit. A dos quarts d'una serà el torn de Josep Rull, que també participarà en un míting per videoconferència i durant 30 minuts. El diumenge 19 de maig s'ha autoritzat un acte amb Forn, Rull i també Jordi Turull. Els tres participaran en un acte electoral a dos quarts d'una. La intervenció tindrà la mateixa dinàmica que les anteriors. Durarà mitja hora i es farà per videoconferència. Finalment, el divendres 24 de maig, just el dia abans de la jornada de reflexió, Jordi Turull participarà en un altre acte electoral de Junts per Catalunya durant mitja hora i igualment per videoconferència des de la presó de Soto del Real com els anteriors. D'altra banda, la JEC ha denegat un acte el mateix divendres a les set de la tarda per resultar incompatible amb el règim general d'horari del centre penitenciari. També ha denegat les sol·licituds d'una entrevista i la participació en un acte electoral el dimarts 21 de maig per no ajustar-se al criteri fixat per la JEC en un acord previ. Finalment, la junta indica que "no procedeix" accedir a la sol·licitud genèrica que qualsevol modificació en la ubicació o horari d'algun acte electoral autoritzat per junta suposi estendre l'autorització a altres actes o horaris, atès que "dependrà de la naturalesa d'aquest i de la seva compatibilitat amb el règim general i les reserves de la sala de videoconferència del centre penitenciari".

Summary: La JEC autoritza Forn a intervenir en un acte electoral a la seu de JxCat aquest divendres


El president de la Generalitat Valenciana, Ximo Puig, ha valorat aquest dilluns el trencament del pacte de govern entre BComú i el PSC a l'Ajuntament de Barcelona assenyalant que en la seva opinió "s'ha posat l'interès partidari per davant de  l'interès de la ciutat". A preguntes dels mitjans després d'assistir a la revisió semestral de l'estat de les obres del Corredor Mediterrani, Puig ha dit que volia ser "respectuós amb les actuacions d'altres governs" però ha remarcat que "l'important en  totes les institucions és intentar posar sempre per sobre l'interès general de la ciutat o comunitat per sobre l'interès partidari" i que, en aquest cas, no ha estat així.

Summary: Ximo Puig creu que BComú ha posat l'interès partidari per davant del de la ciutat trencant el pacte amb el PSC


L'Ajuntament de Figueres dona "suport total" a les mesures dictades pel Procicat per tal de rebaixar el nombre de contagis a la ciutat. La seva alcaldessa, Agnès Lladó, assegura que la decisió "arriba a temps" i, de fet, considera que "s'avança" ja que la proposta es dona quan la ciutat està a l'entorn de 50 casos per cada 100.000 habitants. Lladó considera que es tracta d'una mesura que permetrà "salvar la salut" dels ciutadans de Figueres, però també el teixit econòmic. Això sí, l'alcaldessa deixa clar que s'oposaria a un eventual tancament de la frontera amb França perquè "no cal obrir i tancar cada quinze dies". Des de l'Ajuntament de Vilafant, localitat també afectada i veïna de Figueres, també donen suport a la decisió del Procicat.

Summary: Figueres dona "suport total" a les mesures del Procicat i diu que "arriben a temps" per "salvar" la salut i l'economia


Els Mossos d'Esquadra van detenir el passat 24 de maig una treballadora domèstica per haver robat joies en domicilis de Martorell on havia treballat. La detinguda és una veïna del municipi de 24 anys i nacionalitat espanyola i se l'acusa de cometre quatre delictes de furt en cases de Martorell on va treballar. Els Mossos van detectar una joia sospitosa en un establiment de compravenda i gràcies a una inscripció van contactar amb una de les víctimes i a partir d’aquest fet els investigadors van relacionar la sospitosa amb més robatoris comesos en altres habitatges. Els Mossos calculen que el valor total de les joies sostretes puja a uns 20.000 euros i la gran majoria de les peces han pogut ser recuperades i s'han retornat als seus propietaris legítims. Durant la darrera setmana els Mossos van detectar una presumpta venda irregular d’una joia en un establiment de compravenda d’or al municipi de Sant Andreu de la Barca. Aquests tipus d’establiments, segons la llei 4/2015 del 30 de març de protecció de seguretat ciutadana, estan obligats a mantenir un registre i comunicar a la policia les transaccions d’or que es realitzen. Posteriorment, els investigadors, gràcies a les inscripcions que contenia la joia, van aconseguir contactar amb la seva legítima propietària, que va confirmar que no l’havia venuda.   Els investigadors van esbrinar que aquesta persona tenia contractada, des de feia tres anys, una treballadora domèstica però que ja l’havia acomiadat en sospitar que li havia sostret diversos objectes. La víctima del furt es va adonar que no només li faltava la joia venuda, sinó que li mancaven nou peces d’or del seu joier.   Els agents van localitzar una segona víctima i van constatar que també tenia contractada la mateixa treballadora domèstica qui l’havia sostret un rellotge d’or.   Els investigadors van recercar altres possibles vendes de joies sostretes i van detectar una segona joia en un establiment de compravenda d’or a Sant Feliu de Llobregat. Els agents van constatar que la dona investigada havia sostret joies de dos domicilis més de Martorell on treballava i les havia venudes a establiments de compravenda d’or de Barcelona.   Els investigadors van estimar que el valor total de les joies sostretes podria ascendir a uns 20.000 euros i van recuperar la gran majoria de les peces que van ser retornades als seus propietaris legítims. Finalment, el 24 de maig, els agents van detenir la treballadora domèstica que va quedar en llibertat després de declarar en seu policial i resta a l’espera que la citi el jutge.

Summary: Detenen una dona de fer feines per robar joies en domicilis de Martorell on havia treballat


"Un gran nombre" de periodistes gràfics ha patit traves de les administracions públiques per captar imatges en centres públics en relació amb la pandèmia de la covid-19. Així ho denuncien el Col·legi de Periodistes de Catalunya (CPC) i el Sindicat de Periodistes de Catalunya (SPC), per als quals es tracta de "censura prèvia" i reclamen que es faciliti l'exercici professional per "proporcionar a la ciutadania informació veraç sobre el que està passant". Les denúncies rebudes "en els darrers dies" afecten essencialment professionals de l'àmbit gràfic, als quals se'ls hauria impedit l'accés a diverses instal·lacions dependents de diferents administracions públiques "amb el criteri que es tractava d'imatges que no s'han de difondre".  Tant el Col·legi com el Sindicat entenen que aquesta acció "es podria interpretar com un acte de censura prèvia que no s'hauria de produir". Les dues afirmen "entendre" la privacitat de determinades imatges que es poden captar, però recorden que la seva  publicació queda emmarcada en les normatives deontològiques adoptades, "tan nacionals com a escala internacional". A més, apunten que les imatges que "no es permet prendre" als professionals de la informació, són facilitades després per les mateixes institucions que ho han impedit, la qual cosa "vulnera clarament el dret a la informació i a la llibertat de premsa, ja que és la mateixa administració qui decideix quines imatges es poden veure i quines no". El Col·legi i el Sindicat exposen que la situació es produeix "d'una manera prou reiterada" com perquè la seva queixa sigui atesa per les administracions i que "donin les instruccions necessàries perquè els i les professionals de la informació puguin treballar amb normalitat en el cobriment de la crisi sanitària". A més, subratllen que en alguns casos, els periodistes als quals s'ha vetat l'accés a determinades instal·lacions són professionals "d'àmplia experiència internacional i treballant per a diferents agències internacionals, que les limitacions a la captació d'imatges "només les havien vist fins ara en països no democràtics". "Si els i les professionals de la informació van degudament acreditats i amb les proteccions establertes per les autoritats (mascaretes, guants i distància de seguretat, principalment) han de poder fer la feina amb total llibertat i responsabilitat professional", conclouen.

Summary: Associacions de periodistes denuncien "censura prèvia" de les administracions amb la covid-19


El ministre de l'Interior del govern espanyol, Juan Ignacio Zoido, ha defensat la tasca de la Guàrdia Civil després que el Govern de Catalunya hagi interposat denúncia per els interrogatoris que aquest cos de seguretat ha dut a terme en els darrers dies a càrrecs i treballadors públics de la Generalitat. "La Guàrdia Civil fa la seva feina de forma exemplar i només cerca que s'acompleixi amb la llei. S'ha de col·laborar, no obstruir", ha assenyalat Zoido en dues piulades al seu compte de Twitter. "Els qui formen part de la Guàrdia Civil tenen tot el meu suport i el dels qui defensen els nostres drets i llibertats", ha afegit el ministre en aquesta xarxa social.  Aquest dissabte, l'executiu català ha presentat al jutjat de guàrdia una querella contra els responsables dels interrogatoris en veure indicis de cinc delictes: obstrucció a la justícia, contra els drets individuals, usurpació d'atribucions, falsedat en document oficial i violació de secrets. Crítiques per "encoratjar una protesta" que "intimida a qui ens protegeix" Les reaccions de Zoido sobre Catalunya no s'han quedat aquí. Poc després ha piulat: "No es pot intimidar a aquells que ens protegeixen". El ministre de l'Interior es referia a la protesta convocada aquest dilluns al migdia per la CUP-CC davant de la Comandància de la Guàrdia Civil, a la Travessera de Gràcia de Barcelona que duu per lema "No fareu callar el poble" i en la que es vol denunciar el rerefons dels interrogatoris que, precisament, s'han dut a terme en aquesta caserna.  "Encoratjar aquestes protestes des d'un partit amb responsabilitats de govern és molt perillós", ha afegit Zoido sobre la convocatòria de la que n'ha adjuntat el cartell on es veu una senyora gran davant un agent de la Guàrdia Civil amb els braços creuats i on, a banda del lema, també es pot llegir: '1 Octubre 2017 Votarem!!'.

Summary: Zoido sobre la denúncia del Govern: "La Guàrdia Civil fa la seva feina de forma exemplar